།དཔལ་འཁོར་ལོ་སྡོམ་པ་ལྷན་སྐྱེས་ཀྱི་སྦྱིན་སྲེག་དག་བྱེད་མེ་འོད་བཀླགས་ཆོག་ལྟ་བུར་བཀོད་པ་བཞུགས་སོ།།
ཤྲིའ་ཧེ་རུ་ཀ་ལ་འདུད། གང་དེ་མཆོད་པས་གནས་སྐབས་དང་། །མཐར་གྱི་འདོད་དོན་འགྲུབ་དེའི་ཕྱིར། །ཧོ་མའི་ཆོ་ག་བྱ་ཚུལ་བཤད།། འདིར་སྡོམ་པ་ལྷན་སྐྱེས་ཀྱི་ཆོ་ག་དང་འབྲེལ་བའི་སྦྱིན་སྲེག་ཟིན་ཐོ་འགོད་པ་ལ། དེ་ཡང་སྒྲུབ་པ་པོ་གང་ཞིག་ལྷའི་བསྙེན་པ་སྔོན་དུ་སོང་ནས་བསྙེན་པའི་ཁ་སྐོང་གི་དོན་དུའམ། གཞན་དོན་གྱི་ཆེད་དུ་ཡང་སྟེ་སྦྱིན་སྲེག་བགྱིད་པར་སྤྲོ་ན། སྦྱིན་སྲེག་གང་དུ་བྱ་བའི་ས་ཕྱོགས་དེ་སྔར་དཀྱིལ་འཁོར་དང་སྦྱིན་སྲེག་གི་ཆོ་ག་སོགས་ལས་བྱས་ཤུལ་ཡིན་ན། ས་བརྟག་སླང་སྦྱང་བཟུང་སོགས་མི་དགོས་ཤིང་དེ་མིན་དགོས་པར་བཤད་པ་ལས། ས་སླང་བའི་ཆོ་ག སྦྱང་བཟུང་ཙམ་ནི་ལས་བྱས་མིན་གང་དུ་ཡང་བྱས་ཚེ་ལག་ལེན་རྒྱས་པའི་ལུགས་སུ་འགྱུར་གསུངས་པས་དེ་ལྟར་སྤྲོ་ན། དང་པོར་ཕྱོགས་བཅུར་བཞུགས་པ་སོགས་སྐྱབས་སེམས་ལན་གསུམ། དེ་རྗེས། རང་གི་ཕུང་ཁམས་སྐྱེ་མཆེད་ཐམས་ཅད་ལྷར་གསལ་བའི་སྤྱི་བོར་སེངྒེས་བཏེག་པའི་རིན་པོ་ཆེའི་ཁྲི། པདྨ་དང་། ཟླ་བ་དང་། ཉི་མ་དང་། དར་གྱིས་བཀླུབས་པའི་གདན་ལ་བླ་མ་དུས་གསུམ་སངས་རྒྱས་ཐམས་ཅད་འདུས་པའི་བདག་ཉིད་རྩ་གསུམ་ཀུན་གྱི་སྤྱི་གཟུགས་སུ་བཞུགས་པར་གྱུར། སངས་རྒྱས་ཐམས་ཅད་འདུས་པའི་སྐུ། །རྡོ་རྗེ་འཛིན་པའི་ངོ་བོ་ཉིད། །དཀོན་མཆོག་གསུམ་གྱི་རྩ་བ་སྟེ། །དཔལ་ལྡན་བླ་མར་ཕྱག་འཚལ་ལོ། །བདག་གི་ལུས་དང་ལོངས་སྤྱོད་ཐམས་ཅད་དང་། །མཁའ་དང་མཉམ་པའི་འགྲོ་བ་མ་ལུས་པ། །སྐྱེས་མཆོག་ཁྱེད་ཀྱི་འབངས་སུ་འབུལ་ལགས་ན། །ཐུགས་རྗེས་དགོངས་ནས་བཞེས་ཏེ་བསྐྱབ་ཏུ་གསོལ། །ཆོས་སྐུ་ཁྱབ་གདལ་བརྗོད་བྲལ་ཡུམ་གྱི་མཁའ། །ལོངས་སྤྱོད་རྫོགས་སྐུ་ཟག་མེད་བདེ་ཡངས་སྤྱོད། །སྤྲུལ་པའི་སྐུ་ཚོགས་འགྲོ་བའི་དཔལ་མགོན་ལ། །གུས་པའི་ལུས་ལས་སྙན་པའི་ངག་ཕྱུང་ནས། །དང་བའི་ཡིད་ཀྱིས་གུས་ཤིང་གསོལ་བ་འདེབས། །ཉམས་མྱོང་རྒྱུན་ཆད་མེད་པར་བརྟན་པ་དང་། །
རྟོགས་པ་མཆོག་ཏུ་གྱུར་པ་བསྐྱེད་དུ་གསོལ། །ཞེས་གསོལ་བ་བཏབ་པས། འོད་དུ་ཞུ་ནས་རང་ལ་ཐིམ་པར་གྱུར། སེམས་ཅན་ཐམས་ཅད་བདེ་བ་དང་བདེ་བའི་རྒྱུ་དང་ལྡན་པར་བྱ། སྡུག་བསྔལ་དང་སྡུག་བསྔལ་གྱི་རྒྱུ་དང་བྲལ་བར་བྱ། སྡུག་བསྔལ་མེད་པའི་བདེ་བ་དམ་པ་དང་མི་འབྲལ་བར་བྱ། བདེ་སྡུག་གི་རྒྱུ་ཆགས་སྡང་ཉེ་རིང་དང་བྲལ་བའི་བཏང་སྙོམས་ཆེན་པོ་ལ་ཡུན་རིང་དུ་གནས་པར་བྱའོ། །ཨོཾ་སྭ་བྷཱ་ཝ་ཤུདྡྷཿསརྦ་དྷརྨཿསྭ་བྷཱ་ཝ་ཤུདྡྷོ྅་ཧཾ། བདག་དང་དངོས་པོའི་ཆོས་ཐམས་ཅད་རང་བཞིན་གྱིས་སྟོང་པ་ཉིད་དུ་གྱུར། སྟོང་པའི་ངང་ལས་རི་རབ་ཀྱི་སྟེང་དུ་སྣ་ཚོགས་པདྨ་དང་ཉི་མའི་དཀྱིལ་འཁོར་གྱི་གདན་ལ་རང་ཉིད་སྐད་ཅིག་གིས་བཅོམ་ལྡན་འདས་དཔལ་འཁོར་ལོ་སྡོམ་པ་ལྷན་ཅིག་སྐྱེས་པ་སྐུ་མདོག་སྔོན་པོ་ཞལ་གཅིག་ཕྱག་གཉིས་པ། ཞབས་གཡས་བརྐྱངས་པས་དུས་མཚན་མ་དམར་མོའི་སྙིང་ག་མནན་པ། གཡོན་ཅུང་ཟད་བསྐུམ་པས་འཇིགས་བྱེད་སྔོན་པོའི་དཔྲལ་བ་མནན་པ། ཕྱག་གཡས་རྡོ་རྗེ་དང་གཡོན་དྲིལ་བུ་འཛིན་པས་ཡུམ་ལ་འཁྱུད་པ། མཆེ་བ་ཅུང་ཟད་གཙིགས་ཞིང་སྤྱན་གསུམ་དང་ལྡན་པ། ནོར་བུ་དང་སྣ་ཚོགས་རྡོ་རྗེ་དང་ཟླ་བ་ཕྱེད་པས་མཚན་པའི་རལ་པའི་ཐོར་ཚུགས་ཅན། མི་མགོ་སྐམ་པོ་ལྔས་དབུ་རྒྱན་དང་། རློན་པ་ལྔ་བཅུས་དོ་ཤལ་བྱས་པ། རུས་པའི་ཕྱག་རྒྱ་དྲུག་གིས་བརྒྱན་པ། སྟག་གི་པགས་པའི་ཤམ་ཐབས་ཅན། གར་གྱི་ཉམས་དགུ་དང་ལྡན་པའོ། །དེའི་པང་ན་ཡུམ་རྡོ་རྗེ་རྣལ་འབྱོར་མ་སྐུ་མདོག་དམར་མོ་ཞལ་གཅིག་ཕྱག་གཉིས་སྤྱན་གསུམ་མ་གཅེར་མོ་སྐྲ་གྲོལ་བ། ཐོད་པ་སྐམ་པོ་ལྔས་དབུ་རྒྱན་དང་། ཐོད་སྐམ་ལྔ་བཅུས་དོ་ཤལ་བྱས་པ། རུས་པའི་ཕྱག་རྒྱ་ལྔས་བརྒྱན་ཅིང་། ཁ་ཊྭཾའ་ག་དང་ཐོད་པས་མཚན་པའི་ཕྱག་གཡོན་པ་ཡབ་ལ་འཁྱུད་ཅིང་། གཡས་རྡོ་རྗེ་དང་བཅས་པའི་སྡིགས་མཛུབ་སྟེང་གི་ནམ་མཁའ་ལ་འཕྱར་བ། ཞབས་གཡས་པ་ཡབ་ལ་འཁྱུད་ཅིང་གཡོན་ཡབ་དང་ལྷན་ཅིག་ཏུ་བརྐྱང་བ། གཉིས་ཀའང་ཡེ་ཤེས་ཀྱི་མེ་འབར་བའི་དབུས་ན་བཞུགས་པར་གྱུར་པའི་སྤྱི་བོར་པད་ཟླའི་གདན་ལ་བླ་མ་མི་བསྐྱོད་པའི་གཟུགས་ཅན་གྱིས་དབུ་བརྒྱན་ཅིང་། ཐུགས་ཀར་ཉི་མའི་དཀྱིལ་འཁོར་གྱི་སྟེང་དུ་ཧཱུྃ་ཡིག་སྔོན་པོས་མཚན་པར་གྱུར། ཐུགས་ཀའི་ཧཱུྃ་ལས་འོད་འཕྲོས། འགྲོ་བ་མ་ལུས་པའི་དོན་བྱས། ཚུར་འདུས་ཧཱུྃ་ལ་ཐིམ། ཧཱུྃ་ལ་སྔགས་ཀྱི་འཕྲེང་བས་བསྐོར་བར་གྱུར། ཨོཾ་ཧྲཱིཿཧ་ཧ་ཧཱུཾ་ཧཱུྃ་ཕཊ྄། ཞེས་དམིགས་པ་གསལ་བས་བཟླ། ལས་ཆུ་བསྒྲུབ་ན་དུང་ཆོས་སམ་བུམ་ཆུ་ལྟ་བུར་དམིགས་ཏེ། ཁཎྜ་རོ་ཧི་བཟླ་བའམ། ཡང་ན། སུཾ་བྷ་ནི་བཟླས་རྗེས། ཐུགས་ཀ་ནས་ཁྲོ་བོའི་ཚོགས་དཔག་ཏུ་མེད་པ་སྤྲོས་ཏེ། སྤོས་ཆུ་ལ་ཐིམ་པས་ཁྲོ་བོ་རྣམས་ཆུའི་རྣམ་པར་གྱུར་ཏེ་དངོས་པོ་གང་ལ་གཏོར་ཞིང་རེག་པས་ཉེས་སྐྱོན་གྱི་དྲི་མ་དག་པར་བྱེད་པ་རྣམ་པར་མི་རྟོག་པའི་ཆུར་གྱུར། ཞེས་བརྗོད། དེ་ནས་ཐབ་དཀྱིལ་གང་དུ་བཅའ་བའི་ས་དེར་ས་ལྷའི་གཏོར་མ་བཤམས། ཆུ་གཉིས་ཉེར་སྤྱོད་ཀྱང་སྒྲིགས། གཞི་བདག་གི་གཏོར་མ་ཡང་བཤམས། ས་ལྷའི་གཏོར་མ་བསངས་ཆུས་བྲན། མདུན་དུ་ལཾ་ལས་སའི་ལྷ་མོ་སྐུ་མདོག་གསེར་བཙོ་མ་ལྟ་བུ་ཞལ་གཅིག་ཕྱག་གཉིས་གཡས་ཁས་ལེན་པའི་ཕྱག་རྒྱ་དང་། གཡོན་གསེར་གྱི་བུམ་པ་འཛིན་པ། རིན་པོ་ཆེའི་རྒྱན་སྣ་ཚོགས་ཀྱིས་བརྒྱན་པ། ལྟེ་བ་ཡན་ཆད་ས་གསེབ་ནས་འཐོན་པར་གྱུར། རང་གི་སྙིང་གའི་འོད་ཟེར་གྱིས་ཡེ་ཤེས་ཀྱི་ལྷ་མོ་སྤྱན་དྲངས།ཧཱུྃ། ལྷ་མོ་ཆེན་མོ་ས་འཛིན་འཇིག་རྟེན་ཡུམ། །རིན་ཆེན་སྣ་ཚོགས་ན་བཟའི་རྒྱན་གྱིས་བརྒྱན། །དོ་ཤལ་རྐང་གདུབ་རྒྱན་ལྡན་སེམས་མ་ཁྱོད། །མཆོད་པ་འདི་བཞེས་འདི་རུ་བྱིན་རླབས་མཛོད། །ཨོཾ་ཨེ་ཧྱ་ཧི་པྲི་ཐི་ཝཱི་དེ་ཝི་ཨཱ་ཀརྵ་ཡ་ཛཿ ནམ་མཁར་བྱོན་པ་ལ་ཡེ་ཤེས་ཕྱིར་འབྲང་གི་བགེགས་རྣམས་ཕྱིར་དེངས་ཤིག ཨོཾ་སུཾ་བྷ་ནི་སུཾ་བྷ་སོགས་བརྗོད། ཛཿཧཱུྃ་བཾ་ཧོ། རཏྣ་ཨ་བྷི་ཥཉྩ་ཧཱུྃ། ཞེས་དབང་བསྐུར་བས་རིན་པོ་ཆེས་དབུ་བརྒྱན། ཨོཾ་པྲྀ་ཐི་ཝཱི་དེ་ཝཱི་ཨརྒྷཾ་པྲ་ཏཱིཙྪ་སྭཱ་ཧཱ། དེ་བཞིན་པཱ་དྱཾ་པུཥྤེ་སོགས་རྣམ་ལྔ་སྦྱར་བས་མཆོད། ཨོཾ་ཨ་ཀཱ་རོ་སོགས་ཀྱིས་གཏོར་མ་ཕུལ། ཁྱོད་ནི་ས་འཛིན་ལྷ་མོ་སྟེ། །སྐུ་ཕྱེད་འཐོན་པ་གསེར་གྱི་མདོག །རིན་ཆེན་སྣ་ཚོགས་རྒྱན་གྱིས་བརྒྱན། །ས་འོག་གཙོ་མོ་ཁྱོད་ལ་འདུད། །ས་གནོན་གྱི་ཕྱག་རྒྱ་བཅས་ནས། སྐྱོབ་པ་སངས་རྒྱས་ཐམས་ཅད་ཀྱི། །སྤྱོད་པའི་ཚུལ་དང་ཁྱད་པར་གྱི། །ས་དང་ཕ་རོལ་ཕྱིན་པ་ལ། །ལྷ་མོ་ཁྱོད་ནི་དབང་དུ་གྱུར། །ཤཱཀྱ་སེངྒེ་སྐྱོབ་པ་ཡིས། །ཇི་ལྟར་བདུད་ཀྱི་སྡེ་བཅོམ་པ། །དེ་བཞིན་བདག་གིས་བདུད་སྡེ་ལས། །རྒྱལ་བར་བྱས་ཏེ་ཐབ་དཀྱིལ་བཅའ། །ས་ལ་རྒྱུ་བའི་ལྷ་ཀུན་དང་། །གང་ཡང་ས་ལ་བརྟེན་པ་རྣམས། །སེམས་ཅན་རྣམས་ལ་དགེ་དོན་དུ། །བྱམས་པའི་སེམས་ཀྱིས་གནས་པར་མཛོད། །ཅེས་གསོལ་བ་བཏབ་པས་རྡོ་རྗེ་འཛིན་པ་ཁྱོད་ཀྱིས་སའི་ཕྱོགས་འདིར་ཅི་དགའ་བར་སྤྱོད་ཅིག་ཅེས་གནང་བ་བྱིན་པར་གྱུར། གོང་བཞིན་མཆོད་ནས། ཨོཾ་པྲྀ་ཐི་ཝཱི་དེ་ཝཱི་བཛྲ་མུཿ དེ་ཉིད་དུ་ཐིམ་པར་གྱུར། གཞི་བདག་གཏོར་མ་ཆབ་ཀྱིས་བྲན། སྙིང་གའི་ཧཱུྃ་ཡིག་གི་འོད་ཟེར་གྱིས་བྱེ་བྲག་གི་སའི་བདག་པོ་ཨཱ་ཀརྵ་ཡ་ཛཿ བྷཱུ་མི་པ་ཏི་ས་པ་རི་ཝཱ་ར་ཨོཾ་ཨཱ་ཀ་རོ་སོགས་ལན་གསུམ་གྱིས་གཏོར་མ་བསྔོས། གང་དག་འདིར་གནས་ལྷ་དང་ཀླུ། །གནོད་སྦྱིན་སྲིན་པོའམ་གཞན་དག་ལ། །སྦྱིན་སྲེག་དོན་དུ་ས་ཕྱོགས་འདི། །བདག་ཞུ་ཁྱེད་ཀྱིས་སྩལ་དུ་གསོལ། །ཞེས་བརྗོད་པས་ཅི་དགའ་བར་གྱིས་ཤིག་ཅེས་གནང་བ་བྱིན་པར་གྱུར། །བཛྲ་མུ། རང་གནས་སུ་གཤེགས་པར་གྱུར། ཚོམ་བུ་མཆོད་རྫས་བསྡུས། ས་དེར་རྡོ་རྗེ་དང་བཅས་པས་ལག་གཡས་ཀྱིས་ས་གནོན་ཚུལ་གྱིས་རེག་ཅིང་། ཨོཾ་ཧྲཱིཿཧ་ཧ་ཧཱུཾ་ཧཱུྃ་ཕཊ྄། སྙིང་པོ་བརྒྱའམ་ཉེར་གཅིག་བཟླས་རྗེས། ཨོཾ་ཧ་ན་ཧ་ན་ཀྲོ་དྷ་ཧཱུྃ་ཕཊ྄། ཞེས་སམ་ཧཱུྃ་བརྒྱ་བཟླས་པས་ས་སྦྱང་། དེ་ནས་བགེགས་གཏོར། ཨོཾ་ཨཱཿཧཱུཾ་དང་། ཨ་ཀཱ་རོས་བསྔོས། དཀོན་མཆོག་གསུམ་ལ་ཕྱག་འཚལ་ལོ། །རྗེ་བཙུན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་བཀའ་བདེན་པ་དང་། སངས་རྒྱས་ཀྱི་བཀའ་བདེན་པ་དང་། ཆོས་ཀྱི་བཀའ་བདེན་པ་དང་། དགེ་འདུན་གྱི་བཀའ་བདེན་པ་དང་། ཡི་དམ་དཀྱིལ་འཁོར་གྱི་ལྷ་ཚོགས་རྣམས་ཀྱི་བཀའ་བདེན་པ་དང་། མ་གནས་གསུམ་གྱི་མཁའ་འགྲོ་མ་རྣམས་ཀྱི་བཀའ་བདེན་པ་དང་། དཔལ་མགོན་དམ་པ་ཆོས་སྐྱོང་བའི་སྲུང་མ་རྣམས་ཀྱི་བཀའ་བདེན་པ་དང་། བདེན་པ་ཡང་དག་པ་དང་བདེན་པ་ཆེན་པོའི་བྱིན་གྱིས་བརླབས་པ་དང་། རྣལ་འབྱོར་པ་བདག་གི་ལྷག་པའི་བསམ་པ་རྣམ་པར་དག་པའི་མཐུ་ལ་བསྟེན་ནས། བདག་རྡོ་རྗེ་འཛིན་པ་དཔོན་སློབ་རྣམས་ཀྱིས། དཔལ་འཁོར་ལོ་སྡོམ་པ་བསྙེན་ཅིང་མཆོད་པའི་དུས་འདིར། འབྱུང་པོ་མི་དང་མི་མ་ཡིན་པ་ཞེས་སོགས་ནས། འབར་བ་མེ་ཡི་མཚམས་ལས་མ་འདའ་ཞིག། ཅེས་པའི་བར་མགོན་པོའི་གོང་གནོན་བགེགས་སྐྲོད་སྲུང་འཁོར་ལྟར་བྱ། ཡང་ན་བགེགས་བསྐྲད་རྗེས། ཐབ་དཀྱིལ། ཡོད་སར་ཧཱུྃ་ཞེས་གཡོན་སྐོར་གསུམ་བགྱིས་ཏེ། ས་གཞི་རྡོ་རྗེའི་རང་བཞིན་དུ་གྱུར། ཞེས་བརྗོད་པ་དེ་ས་བཟུང་བའོ། །དངོས་གཞི་ལ་ཐབ་དཀྱིལ་བཅའ་བ་ནི། བསླང་ཐབ་དང་བྲིས་ཐབ་གང་རུང་ལས། བྲིས་ཐབ་དར་ཆ་ཆེ་ཞིང་འཇུག་པ་བདེ་བས་དེ་ལྟར་ན། ཐབ་སྟེགས་བཀྲ་ཤིས་པའི་ས་སྣ་བསྲེས་པའི་ས་དཀར་པོས་སྐྱང་ནུལ་ལེགས་པར་བྱས་པ་གྲུ་བཞི་པའི་སྟེང་དུ་བྲི་བའམ། ཡང་ན་རས་སམ་ཤོག་བུར་བྲིས་ཏེ་གདེང་བ་ཡང་རུང་བས་དེ་ལ་ཚངས་ཟུར་གྱི་ཐིག་གདབ། དེའི་ལྟེ་བ་ནས་མཐོ་གང་ཟླུམ་པོར་བསྐོར་བའི་དབུས་ནས་སོར་བཞི་བསྐོར་བ་ཟླ་གདན། དེ་ནས་ཕྱིར་སོར་དོ་བསྐོར་བ་མུ་ཁྱུད། དེའི་འཕྲོས་པདྨ་འདབ་བརྒྱད་ཀྱི་ས། དེའི་ཕྱིར་སོར་བཞི་པ་ལན་གཉིས་བསྐོར་བ་མུ་རན་དང་ཁ་ཁྱེར། ཁ་ཁྱེར་ལ་ཕྱོགས་མཚམས་བརྒྱད་དུ་རྡོ་རྗེ་རྩེ་གསུམ་རེ་བྲི། སྟེགས་བུའི་གྲྭ་བཞིར་ཟླ་ཕྱེད་རྡོ་རྗེ། ཐབ་དཀྱིལ་ལྟེ་བར་དཔངས་སོར་བརྒྱད་པའི་རྡོ་རྗེ་བྲི། ཐམས་ཅད་ཀྱང་གཞིའི་ཚོན་མདོག་དཀར་པོ་ལ་བཅད་དམར་པོ་བྱ། བུད་ཤིང་ནི་ཡམ་ཤིང་དང་རྒྱུ་མཐུན་པའམ། དགོན་པའི་བ་གླང་གི་ལྕི་སྐམ་སྲོག་ཆགས་མེད་པ་མུ་རན་གྱི་ནང་ཚུད་དུ། དཔངས་སོར་བཅུ་ཙམ་ཟླུམ་པོར་བརྩིགས། དུག་རིགས་མིན་པའི་མེ་ཏོག་དཀར་པོ་བཅལ་དུ་བཀྲམ། ཡམ་ཤིང་ནི། བལ་བུ་ཤུག་པ་སོགས་ཐང་ཆུ་ཅན་གྱི་ཤིང་གས་འཁྱོགས་འབུས་ཟོས་མེད་པ་ཤུན་པ་ལོ་འདབ་མ་ཉམས་པ། རིང་ཐུང་སོར་བཅུ་གཉིས་པ་རྩེ་མོ་མར་སྦྲང་གི་བགོས་པ། གཞན་མར་ཁུ། ཏིལ། ཡུངས་ཀར། འབྲས་མ་གྲུམ་པ། འབྲས་སོ་བ། ནས། སྲན་མ། གྲོ། ཞོ་ཟན། དུར་བ། བིལ་སྟར། ཀུ་ཤ། དུག་རིགས་མིན་པའི་མེ་ཏོག་དཀར་པོ་དང་སྨན་སོགས། དཀར་གསུམ་མངར་གསུམ། ལས་མཐུན་ནམ་ཡི་དམ་གྱི་སྐུ་མདོག་དང་མཐུན་པའི་གོས་ཆེན་སྔོ་དམར། དེ་ཡང་དུར་བ་དངོས་འབྱོར་ན་དང་། དེ་ཚབ་རམ་པ། བིལ་སྟར་ཚབ་སྟར་ཁ་སོགས་གང་འབྱོར། གང་ལྟར་སྲེག་རྫས་རྣམས་སྒྲུབ་པ་པོའི་གཡས་ཕྱོགས་སུ་གོ་རིམ་བཞིན་བསྒྲིགས་པའི་ཡི་དམ་གྱི་རྫས་རྣམས་སྟེགས་མཐོ་བ་དང་། མེ་ལྷའི་རྫས་རྣམས་དམའ་བར་སྒྲིགས། གཡོན་དུ་ཡི་དམ་དང་མེ་ལྷའི་མཆོད་རྫས་གཏོར་མ་སོགས་ཀྱང་མཐོ་དམའ་ཅན་དུ་བཀོད། རང་གི་ཉེ་སྐོར་དུ་ཌཱ་དྲིལ། འཐོར་ནས་བསང་ཆུ། དགང་བླུགས། རླུང་གཡབ། ཐབ་དགྲམ་གྱི་ཀུ་ཤ ཏལ་འབར་སོགས་དང་། ནང་མཆོད་བདུད་རྩི་སོགས་མ་ཚང་བ་མེད་པར་བཤམས། ཚོགས་ཀྱི་ཡོ་བྱད་ཀྱང་འདུ་བྱ། རྡོ་གཡམ་ལྟ་བུ་ལ་གངས་རི་ཆུ་འབབ་ཅན་ཡི་གེ་བྃ་བྲིས་པའི་མེ་ཡོལ་བཅས་བཅའ་གཞི་ཚང་བར་གྲུབ་ནས། ཆོ་ག་དངོས་ལ་སྔོན་དངོས་ཉིན་ཐ་དད་ན། དང་པོར་སྐྱབས་སེམས་ནས་བདག་བསྐྱེད་བཟླས་པ་དང་། བསང་ཆུ་སྒྲུབ་པའི་བར་གོང་བཞིན། དེ་རྗེས། ཐུགས་ཀའི་ས་བོན་གྱི་འོད་ཀྱིས་སྣོད་བཅུད་ཡུམ་ལ་བསྡུ། དེ་ཡབ། དེ་ཡང་ཧཱུྃ། ཧཱུྃ་ཡིག་རིམ་པས་ཕྲ་བར་བསྡུས་ཏེ་རང་བཞིན་ཆོས་སྐུ་འོད་གསལ་ལ་འཇུག་པར་གྱུར། དེའི་ངང་ལས་བཾ་ལས་ཆུའི་དཀྱིལ་འཁོར། པཾ་ལས་པདྨའི་སྡོང་པོ། ཨཱ་ལས་ཟླ་ཤེལ་གྱི་གདན་བཏིང་བ་ལ། ཨོཾ་ལས་རང་ཉིད་རྣམ་པར་སྣང་མཛད་སྐུ་མདོག་དཀར་པོ་འཁོར་ལོ་དང་འཁོར་ལོའི་དྲིལ་བུ་འཛིན་པ་འཁོར་ལོས་བསྒྱུར་བའི་རྒྱན་ཐམས་ཅད་ཀྱིས་བརྒྱན་པ་རྡོ་རྗེ་སྐྱིལ་ཀྲུང་གིས་བཞུགས་པར་གྱུར། སྔོན་འགྲོ་ས་ཆོག་དང་དངོས་གཞི་གཉིས་ཉིན་གཅིག་ལ་བྱེད་ན། བདག་བསྐྱེད་བསང་ཆུ་སྒྲུབ་པའི་བར་ས་ཆོག་སྐབས་སོང་གྲུབ་པས་འདི་སྐབས་ཐུགས་ཀའི་ས་བོན་འོད་ཀྱིས་ཞེས་པ་ནས་འཇུག་གོ །སྲེག་མཆོད་ཀྱི་རྫས་རྣམས་ལ་གཡས་སྐོར་དུ་ལས་ཆུ་འཐོར་བཞིན། ལས་སྔགས་ལན་གསུམ་གྱིས་བསངས། སྤོས་ཀྱིས་བདུགས། ཆུ་གསུམ་ལ་དམིགས་ཏེ། ཨོཾ་ཧྲཱིཿཧ་ཧ་ཧཱུཾ་ཧཱུྃ་ཕཊ྄། ནད་གདོན་སྡིག་སྒྲིབ་ཐམས་ཅད་ཤཱནྟིཾ་ཀུ་རུ་སྭཱ་ཧཱ། བཏགས་པ་ལན་བདུན། ཉེར་སྤྱད་ལྔ་ཧཱུྃ་ལས་བྱུང་བར་གྱུར། རྫས་རྣམས་ལ་དགང་བླུགས་ཁ་སྦྱར་གྱིས་རེག་ཏེ། ཨོཾ་སྭཱ་ཧཱ། རྫས་རྣམས་དག་ཅིང་དྲི་མ་མེད་པར་གྱུར། ཞེས་རྫས་བཀྲུ། ཨོཾ་ཨཱཿསྭཱ་ཧཱ། ཨོཾ་ཤྲཱིཾ་སྭཱ་ཧཱ། ཨོཾ་བཛྲིཾ་སྭཱ་ཧཱ། ཨོཾ་ཀུ་རུ་ཀུ་རུ་སྭཱ་ཧཱ། ཞེས་པས་ཡམ་ཤིང་སོགས་རྫས་ཀུན་གྱི་མ་དག་པ་སྦྱངས་པར་མོས། ཨོཾ་ཨཱཿཧཱུྃ། ལྷ་རྫས་ཀྱི་ཡོ་བྱད་ཞལ་དུ་གསོལ་རྒྱུ་རྣམས་བདུད་རྩི་དང་། ཡམ་ཤིང་བྱང་ཆུབ་ཀྱི་ཤིང་དུ་གྱུར། ཀུ་ཤ་ལས་ཆུས་འཐོར་ཞིང་ལས་སྔགས་ཀྱིས་བསངས། མཐེབ་སྲིན་སྦྱར་བས་བཟུང་སྟེ། ཀུ་ཤ་འདི་ནི་གཙང་ཞིང་དགེ